Gísli Gíslason , hafnarstjóri Faxaflóahafna , segir hafnirnar sleppa ágætlega miðað við þær lægðir sem ganga yfir . mbl.is / Kristinn „ Hún er núna í fullu tungli tiltölulega há , en þetta gengur yfir . Þetta veltur á veðri hvernig menn glíma við þetta og við sleppum ágætlega núna sýnist mér miðað við þær lægðir sem eru að ganga yfir , “ segir Gísli Gíslason , hafnarstjóri Faxaflóahafna , í samtali við mbl.is um sjávarstöðuna . Hann útskýrir að sjávarstaðan sé hærri þegar er djúp lægð og að það geti bætt við 30 til 40 sentimetrum í sjávarstöðuna . Þá velti þetta á samspil sjávarstöðu , loftþrýstings og vindáttar . Gísli segir ekki sérstakar áhyggjur fylgja hærri sjávarstöðu að þessu sinni . „ Við förum alltaf yfir stöðuna og gerðum það fyrir helgina og menn eru svo sem viðbúnir þessu eins og hægt er . Þannig að það er rólegt á vígstöðunum þessa helgina alla vega . “ „ Í gegnum tíðina hafa komið heilmiklir skellir með hárri sjávarstöðu . Það sem við sjáum núna er að sjávarstaðan er að jafnaði nokkuð hærri en flóðatöflurnar , við viljum ekki spá miklu , en okkur finnst almennt hærra sjávarborð augljóslega vera farið að sýna sig . “